title: 2009/77/CE: Decizia Comisiei din 23 ianuarie 2009 de instituire a Comitetului autorităților europene de reglementare a piețelor valorilor mobiliare (Text cu relevanță pentru SEE)

text:
               29.1.2009

               RO

               Jurnalul Oficial al Uniunii Europene

               L 25/18

      DECIZIA COMISIEI

   din 23 ianuarie 2009
   de instituire a Comitetului autorităților europene de reglementare a piețelor valorilor mobiliare
   (Text cu relevanță pentru SEE)
   (2009/77/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   întrucât:

               (1)

               În cadrul așa-numitului proces Lamfalussy, Comisia a adoptat Decizia 2001/527/CE din 6 iunie 2001 de instituire a Comitetului autorităților europene de reglementare a piețelor valorilor mobiliare (1) (denumit în continuare „comitetul”). Comitetul și-a început activitatea la data de 7 iunie 2001, acționând ca organism independent pentru reflecție, dezbatere și consultanță în favoarea Comisiei în domeniul valorilor mobiliare.

               (2)

               Respectând dispozițiile Directivei 2005/1/CE a Parlamentului European și a Consiliului din 9 martie 2005 de modificare a Directivelor 73/239/CEE, 85/611/CEE, 91/675/CEE, 92/49/CEE și 93/6/CEE ale Consiliului, precum și a Directivelor 94/19/CE, 98/78/CE, 2000/12/CE, 2001/34/CE, 2002/83/CE și 2002/87/CE, în scopul instituirii unei noi structuri de organizare pentru comitetele competente din domeniul serviciilor financiare (2), Comisia a întreprins o reexaminare a procesului Lamfalussy în 2007 și a prezentat evaluarea sa într-o comunicare din 20 noiembrie 2007 intitulată „Reexaminarea procesului Lamfalussy – Consolidarea convergenței practicilor de supraveghere prudențială” (3).

               (3)

               În comunicarea respectivă, Comisia a evidențiat importanța Comitetului autorităților europene de reglementare a piețelor valorilor mobiliare, a Comitetului european al inspectorilor bancari și a Comitetului european al inspectorilor pentru asigurări și pensii ocupaționale (în continuare, „comitetele de supraveghetori”) pe o piață financiară europeană din ce în ce mai integrată. S-a considerat necesară crearea unui cadru clar pentru activitățile acestor comitete în domeniul convergenței și cooperării în materie de supraveghere.

               (4)

               Pe parcursul reexaminării funcționării procesului Lamfalussy, Consiliul a invitat Comisia să clarifice rolul comitetelor de supraveghetori și să ia în considerare toate opțiunile diferite de consolidare a activității acestor comitete, fără dezechilibrarea structurii instituționale actuale sau reducerea responsabilității supraveghetorilor (4).

               (5)

               La reuniunea sa din 13 și 14 martie 2008, Consiliul European a solicitat îmbunătățiri rapide ale funcționării comitetelor de supraveghetori (5).

               (6)

               La data de 14 mai 2008 (6), Consiliul a invitat Comisia să revizuiască deciziile Comisiei de instituire a comitetelor de supraveghetori pentru a garanta coerența și consecvența mandatelor și sarcinilor acestora, precum și pentru a consolida contribuțiile lor la cooperarea și convergența în materie de supraveghere. Consiliul a menționat că sarcini specifice ar putea fi atribuite în mod expres comitetelor pentru promovarea cooperării și convergenței în materie de supraveghere și pentru extinderea rolului acestora în evaluarea riscurilor pentru stabilitatea financiară. Prin urmare, trebuie asigurat un cadru juridic consolidat cu privire la rolul și sarcinile comitetului în acest sens.

               (7)

               Comitetul trebuie să acționeze ca un grup consultativ independent al Comisiei în domeniul valorilor mobiliare.

               (8)

               Comitetul trebuie să contribuie, de asemenea, la implementarea comună și uniformă, cotidiană, a legislației comunitare și la aplicarea omogenă a acesteia de către autoritățile de supraveghere.

               (9)

               Comitetul nu deține atribuții de reglementare la nivel comunitar. Acesta trebuie să efectueze evaluări inter pares, să promoveze cele mai bune practici și să emită orientări, recomandări și standarde neobligatorii pentru a spori convergența în cadrul întregii Comunități.

               (10)

               Cooperarea bilaterală și multilaterală extinsă în materie de supraveghere depinde de înțelegerea și încrederea reciprocă a autorităților de supraveghere. Comitetul trebuie să contribuie la îmbunătățirea acestei cooperări.

               (11)

               Comitetul trebuie să promoveze, de asemenea, convergența în materie de supraveghere în cadrul întregii Comunități. Pentru clarificarea acestui obiectiv, trebuie întocmită o listă orientativă și deschisă a sarcinilor care urmează a fi îndeplinite de către comitet.

               (12)

               Pentru soluționarea litigiilor de natură transfrontalieră dintre autoritățile de supraveghere, în special în cadrul colegiilor de supraveghere, comitetul trebuie să asigure un mecanism de mediere voluntar și facultativ.

               (13)

               Pentru a beneficia de expertiza dobândită de comitet și fără a aduce atingere atribuțiilor autorităților de supraveghere, acestea din urmă trebuie să fie în măsură să sesizeze comitetul cu privire la anumite cazuri în vederea obținerii avizului său neobligatoriu.

               (14)

               Schimbul de informații dintre autoritățile de supraveghere este fundamental pentru funcțiile acestora. El este esențial pentru supravegherea eficientă a piețelor valorilor mobiliare și pentru stabilitatea financiară. În timp ce legislația din domeniul valorilor mobiliare impune autorităților de supraveghere obligații legale clare cu privire la cooperare și schimbul de informații, comitetul trebuie să faciliteze schimbul de informații concret, cotidian, între acestea, cu respectarea dispozițiilor de confidențialitate corespunzătoare stabilite de legislația aplicabilă.

               (15)

               Pentru a reduce duplicarea sarcinilor de supraveghere și a simplifica astfel procesul de supraveghere, precum și pentru a diminua povara impusă participanților de pe piață, comitetul trebuie să faciliteze delegarea sarcinilor între autoritățile de supraveghere, în special în cazurile precizate de legislația relevantă.

               (16)

               Pentru a promova convergența și consecvența între colegiile de supraveghere și a asigura astfel condiții de concurență echitabilă, comitetul trebuie să monitorizeze funcționarea acestora fără a restrânge independența membrilor colegiului.

               (17)

               Calitatea, comparabilitatea și consecvența activității de raportare în scopuri de supraveghere sunt esențiale pentru eficiența din punct de vedere al costurilor a mecanismelor comunitare de supraveghere și pentru povara conformității impusă instituțiilor transfrontaliere. Comitetul trebuie să contribuie pentru a asigura eliminarea suprapunerii și duplicării, precum și comparabilitatea și calitatea adecvată a datelor de raportare.

               (18)

               Sistemele financiare din cadrul Comunității sunt strâns legate între ele, iar evenimentele dintr-un stat membru pot avea un impact semnificativ asupra instituțiilor și piețelor financiare din alte state membre. Apariția continuă a conglomeratelor financiare și ștergerea deosebirilor dintre activitățile derulate de firme în sectorul bancar, al valorilor mobiliare și al asigurărilor generează provocări suplimentare în materie de supraveghere la nivel național și comunitar. Pentru a proteja stabilitatea financiară, este necesar un sistem la nivelul comitetului, al Comitetului european al inspectorilor bancari și al Comitetului european al inspectorilor pentru asigurări și pensii ocupaționale în vederea identificării potențialelor riscuri, transfrontaliere și intersectoriale, într-o fază incipientă și, dacă este necesar, în vederea informării Comisiei și a celorlalte comitete. De asemenea, este esențială asigurarea de către Comitet a informării ministerelor de finanțe și a băncilor centrale naționale ale statelor membre. În acest sens, comitetul deține propriul rol prin identificarea riscurilor din sectoarele valorilor mobiliare și raportarea cu regularitate a rezultatelor către Comisie. Consiliul trebuie, de asemenea, să fie informat cu privire la aceste evaluări. În plus, comitetul trebuie să coopereze, de asemenea, cu Parlamentul European și să-i furnizeze informații periodice cu privire la situația din sectorul valorilor mobiliare. În acest context, comitetul nu trebuie să dezvăluie informații despre entitățile individuale supravegheate.

               (19)

               Pentru tratarea adecvată a problemelor intersectoriale, activitățile comitetului trebuie coordonate cu cele ale Comitetului european al inspectorilor bancari, ale Comitetului european al inspectorilor pentru asigurări și pensii ocupaționale și ale Comitetului de supraveghere bancară al Sistemului European al Băncilor Centrale. Acest aspect are o importanță deosebită în abordarea eventualelor riscuri intersectoriale pentru stabilitatea financiară.

               (20)

               Pentru a evita duplicarea activității, pentru a preveni discrepanțele, pentru a menține comitetul la curent cu desfășurarea evenimentelor și pentru a-i oferi ocazia de a face schimb de informații cu Comitetul european al inspectorilor bancari și cu Comitetul european al inspectorilor pentru asigurări și pensii ocupaționale în ceea ce privește supravegherea conglomeratelor financiare, comitetul se poate alătura Comitetului comun pentru conglomerate financiare.

               (21)

               Având în vedere globalizarea serviciilor financiare și importanța sporită a standardelor internaționale, comitetul trebuie să promoveze, de asemenea, dialogul și cooperarea cu autorități de supraveghere din afara Comunității.

               (22)

               Responsabilitatea comitetului față de instituțiile comunitare are o importanță capitală și trebuie să fie la nivelul unui standard bine stabilit, respectând, totodată, independența autorităților de supraveghere.

               (23)

               Comitetul trebuie să își întocmească propriul regulament de procedură și să respecte pe deplin prerogativele instituțiilor și echilibrul instituțional stabilite în tratat. Consolidarea cadrului activităților comitetului trebuie însoțită de procese de lucru îmbunătățite. În acest scop, dacă nu se poate ajunge la un consens, deciziile trebuie adoptate prin majoritate calificată de voturi corespunzător normelor stabilite în tratat.

               (24)

               Din motive de siguranță și claritate legislativă, Decizia 2001/527/CE trebuie abrogată,

         DECIDE:
   Articolul 1
   Prin prezenta este instituit un grup consultativ independent în domeniul valorilor mobiliare în cadrul Comunității, denumit „Comitetul autorităților europene de reglementare a piețelor valorilor mobiliare” (denumit în continuare „comitetul”).
   Articolul 2
   Comitetul emite avize pentru Comisie, din inițiativă proprie sau la solicitarea acesteia, în special în ceea ce privește elaborarea de proiecte de măsuri de punere în aplicare în domeniul valorilor mobiliare, inclusiv cele care au legătură cu organisme de plasament colectiv în valori mobiliare (OPCVM).
   În situațiile în care Comisia solicită avize din partea comitetului, aceasta poate stabili un termen în care comitetul trebuie să furnizeze respectivul aviz. Un astfel de termen se stabilește ținând cont de urgența chestiunii.
   Articolul 3
   Comitetul îndeplinește sarcinile care i-au fost atribuite și contribuie la implementarea comună și uniformă și aplicarea omogenă a legislației comunitare prin emiterea de orientări, recomandări și standarde neobligatorii.
   Articolul 4
   (1)   Comitetul ameliorează cooperarea dintre autoritățile naționale de supraveghere din domeniul valorilor mobiliare și promovează convergența practicilor și abordărilor în materie de supraveghere ale statelor membre în cadrul întregii Comunități. În acest sens, el îndeplinește cel puțin următoarele sarcini:

               (a)

               medierea sau facilitarea medierii între autoritățile de supraveghere în cazurile precizate de legislația relevantă sau la solicitarea unei autorități de supraveghere;

               (b)

               furnizarea de avize către autoritățile de supraveghere în cazurile precizate de legislația relevantă sau la solicitarea acestora;

               (c)

               promovarea unui schimb de informații bilateral și multilateral eficient între autoritățile de supraveghere cu respectarea dispozițiilor de confidențialitate în vigoare;

               (d)

               facilitarea delegării de sarcini între autoritățile de supraveghere, în special prin identificarea sarcinilor care pot fi delegate și prin promovarea celor mai bune practici;

               (e)

               contribuirea la garantarea funcționării eficiente și consecvente a colegiilor de supraveghere, în special prin stabilirea de orientări pentru funcționarea operațională a colegiilor, prin monitorizarea coerenței practicilor diferitelor colegii și prin partajarea celor mai bune practici;

               (f)

               contribuirea la elaborarea de standarde de raportare de înaltă calitate și comune în scopuri de supraveghere;

               (g)

               reexaminarea aplicării concrete a orientărilor, a recomandărilor și a standardelor neobligatorii emise de către comitet.

         (2)   Comitetul reexaminează practicile de supraveghere ale statelor membre și evaluează convergența acestora în mod continuu. Comitetul raportează anual cu privire la progresele înregistrate și identifică obstacolele rămase.
   (3)   Comitetul elaborează noi instrumente de convergență practice pentru promovarea abordărilor comune în materie de supraveghere.
   Articolul 5
   (1)   Comitetul monitorizează și evaluează evoluțiile care se produc în sectorul valorilor mobiliare și, dacă este necesar, informează Comitetul european al inspectorilor bancari, Comitetul european al inspectorilor pentru asigurări și pensii ocupaționale și Comisia. Comitetul asigură informarea ministerelor de finanțe și a băncilor centrale naționale ale statelor membre cu privire la probleme potențiale sau iminente.
   (2)   Comitetul furnizează Comisiei, de cel puțin două ori pe an, evaluări ale tendințelor microprudențiale, ale potențialelor riscuri și vulnerabilități din sectorul valorilor mobiliare.
   Comitetul include în aceste evaluări o clasificare a principalelor riscuri și vulnerabilități și indică în ce măsură aceste riscuri și vulnerabilități reprezintă o amenințare la adresa stabilității financiare, iar dacă este necesar, propune acțiuni de prevenire sau de remediere.
   Consiliul este informat cu privire la aceste evaluări.
   (3)   Comitetul instituie proceduri care să permită autorităților de supraveghere să reacționeze prompt. Comitetul facilitează, dacă este cazul, o evaluare comună în rândul autorităților de supraveghere din cadrul Comunității cu privire la riscurile și vulnerabilitățile care pot avea efecte negative asupra stabilității sistemului financiar al Comunității.
   (4)   Comitetul asigură o acoperire adecvată a evoluțiilor intersectoriale, a riscurilor și a vulnerabilităților prin cooperarea strânsă cu Comitetul european al inspectorilor bancari, cu Comitetul european al inspectorilor pentru asigurări și pensii ocupaționale și cu Comitetul de supraveghere bancară al Sistemului European al Băncilor Centrale.
   Articolul 6
   (1)   Comitetul contribuie la elaborarea de practici comune de supraveghere în domeniul valorilor mobiliare, precum și la nivel intersectorial în strânsă cooperare cu Comitetul european al inspectorilor bancari și cu Comitetul european al inspectorilor pentru asigurări și pensii ocupaționale.
   (2)   În acest scop, acesta instituie, în special, programe de formare sectoriale și intersectoriale, facilitează schimburile de personal și încurajează autoritățile competente să intensifice utilizarea schemelor de detașare, a echipelor mixte de inspecție și a vizitelor în scopuri de supraveghere, precum și a altor instrumente.
   (3)   Comitetul elaborează, după caz, noi instrumente pentru promovarea elaborării de practici comune de supraveghere.
   (4)   Comitetul îmbunătățește cooperarea cu autoritățile de supraveghere din țări terțe, în special prin participarea acestora în cadrul programelor de formare comune.
   Articolul 7
   (1)   Comitetul este format din reprezentanți la nivel înalt ai autorităților publice naționale competente în domeniul valorilor mobiliare, inclusiv OPCVM. Fiecare stat membru desemnează un reprezentant la nivel înalt din cadrul autorităților sale competente pentru a participa la întrunirile comitetului.
   (2)   Comisia este prezentă la întrunirile comitetului și desemnează un reprezentant la nivel înalt care să participe la dezbaterile acestuia.
   (3)   Comitetul alege un președinte din rândul membrilor săi.
   (4)   Comitetul poate invita experți și observatori să participe la întrunirile sale.
   Articolul 8
   (1)   Li se solicită membrilor comitetului să nu divulge informații care fac obiectul obligației de secret profesional. Toți participanții la discuții sunt obligați să respecte normele aplicabile privind secretul profesional.
   (2)   În cazul în care discutarea unui punct de pe ordinea de zi presupune schimbul de informații confidențiale privind o instituție supravegheată, participarea la o astfel de discuție poate fi limitată la membrii implicați direct.
   Articolul 9
   (1)   Comitetul informează cu regularitate Comisia cu privire la rezultatele activităților sale. Acesta este periodic în contact cu Comitetul european pentru valori mobiliare instituit prin Decizia 2001/528/CE a Comisiei (7) și cu comisia de specialitate a Parlamentului European.
   (2)   Comitetul asigură consecvența intersectorială a activităților din sectoarele serviciilor financiare printr-o cooperare regulată și strânsă cu Comitetul european al inspectorilor bancari și cu Comitetul european al inspectorilor pentru asigurări și pensii ocupaționale.
   (3)   Președintele Comitetului este periodic în contact cu președinții Comitetului european al inspectorilor bancari și ai Comitetului european al inspectorilor pentru asigurări și pensii ocupaționale, cel puțin o dată pe lună.
   Articolul 10
   Comitetul poate înființa grupuri de lucru. Comisia este invitată la întrunirile grupurilor de lucru în calitate de observator.
   Articolul 11
   Comitetul poate face parte din Comitetul comun pentru conglomerate financiare.
   Articolul 12
   Înainte de a transmite Comisiei avizul său, comitetul consultă pe larg, într-un stadiu incipient, în mod deschis și transparent, participanții de pe piață, consumatorii și utilizatorii finali. Comitetul publică rezultatele consultărilor, cu excepția cazului în care respondentul solicită contrariul.
   Articolul 13
   Comitetul stabilește un program anual de lucru și îl transmite Consiliului, Parlamentului European și Comisiei până la sfârșitul lunii octombrie a fiecărui an. Comitetul informează periodic, cel puțin o dată pe an, Consiliul, Parlamentul European și Comisia cu privire la realizarea activităților stabilite în cadrul programului de lucru.
   Articolul 14
   Comitetul funcționează prin consensul membrilor săi. Dacă nu se poate ajunge la un consens, deciziile sunt adoptate prin majoritate calificată. Voturile reprezentanților membrilor comitetului corespund voturilor statelor membre conform dispozițiilor de la articolul 205 alineatele (2) și (4) din tratat.
   Membrii comitetului care nu respectă orientările, recomandările, standardele și alte măsuri agreate de comitet trebuie să fie pregătiți să-și justifice alegerea.
   Articolul 15
   Comitetul își adoptă propriul regulament de procedură și își organizează propriile mecanisme de funcționare.
   În ceea ce privește deciziile referitoare la modificările regulamentului de procedură și la alegerile pentru și destituirile din consiliul comitetului, regulamentul de procedură poate prevedea proceduri decizionale diferite de cele stabilite la articolul 14.
   Articolul 16
   Decizia 2001/527/CE se abrogă.
   Articolul 17
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 23 ianuarie 2009.

            Pentru Comisie

         Charlie McCREEVY

            Membru al Comisiei

      (1)  JO L 191, 13.7.2001, p. 43.

      (2)  JO L 79, 24.3.2005, p. 9.

      (3)  COM(2007) 727 final.

      (4)  Concluziile Consiliului 15698/07 din 4 decembrie 2007.

      (5)  Concluziile Consiliului 7652/1/08, Rev. 1.

      (6)  Concluziile Consiliului 8515/3/08, Rev. 3.

      (7)  JO L 191, 13.7.2001, p. 45.


title: 2012/571/UE: Decizia Parlamentului European din 10 mai 2012 privind închiderea conturilor Agenției Europene de Siguranță a Aviației pentru exercițiul financiar 2010

text:
               17.10.2012

               RO

               Jurnalul Oficial al Uniunii Europene

               L 286/183

         DECIZIA PARLAMENTULUI EUROPEAN
   din 10 mai 2012
   privind închiderea conturilor Agenției Europene de Siguranță a Aviației pentru exercițiul financiar 2010
   (2012/571/UE)
   PARLAMENTUL EUROPEAN,

               —

               având în vedere conturile anuale ale Agenției Europene de Siguranță a Aviației pentru exercițiul financiar 2010,

               —

               având în vedere Raportul Curții de Conturi privind conturile anuale ale Agenției Europene de Siguranță a Aviației pentru exercițiul financiar 2010, însoțit de răspunsurile Agenției (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 216/2008 al Parlamentului European și al Consiliului (3) de instituire a unei Agenții Europene de Siguranță a Aviației, în special articolul 60,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru transport și turism (A7-0124/2012),

               1.

               aprobă închiderea conturilor Agenției Europene de Siguranță a Aviației pentru exercițiul financiar 2010;

               2.

               încredințează Președintelui sarcina de a transmite prezenta decizie directorului executiv al Agenției Europene de Siguranță a Aviației, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 366, 15.12.2011, p. 21.

      (2)  JO L 248, 16.9.2002, p. 1.

      (3)  JO L 79, 19.3.2008, p. 1.

      (4)  JO L 357, 31.12.2002, p. 72.


title: Decizia Comisiei din 23 mai 2017 de notificare a Republicii Liberia cu privire la posibilitatea de a fi identificată ca țară terță necooperantă în ceea ce privește combaterea pescuitului ilegal, nedeclarat și nereglementat

text:
               30.5.2017

               RO

               Jurnalul Oficial al Uniunii Europene

               C 169/11

         DECIZIA COMISIEI
   din 23 mai 2017
   de notificare a Republicii Liberia cu privire la posibilitatea de a fi identificată ca țară terță necooperantă în ceea ce privește combaterea pescuitului ilegal, nedeclarat și nereglementat
   (2017/C 169/12)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (1), în special articolul 32,
   întrucât:
   1.   INTRODUCERE

               (1)

               Regulamentul (CE) nr. 1005/2008 (denumit în continuare „Regulamentul INN”) instituie un sistem al Uniunii pentru prevenirea, descurajarea și eliminarea pescuitului ilegal, nedeclarat și nereglementat (INN).

               (2)

               Capitolul VI din Regulamentul INN definește procedura de identificare a țărilor terțe necooperante, demersurile referitoare la acele țări, stabilirea unei liste a țărilor respective, eliminarea de pe acea listă, publicarea listei respective și eventualele măsuri de urgență.

               (3)

               În temeiul articolului 31 din Regulamentul INN, Comisia trebuie să identifice țările terțe pe care le consideră necooperante în ceea ce privește combaterea pescuitului INN. O țară terță trebuie să fie identificată ca necooperantă dacă aceasta nu se achită de obligațiile care îi revin în temeiul dreptului internațional în calitate de stat de pavilion, stat portuar, stat de coastă sau stat de piață, și anume dacă nu ia măsuri de prevenire, descurajare și eliminare a activităților de pescuit INN.

               (4)

               Anterior identificării unor țări terțe ca necooperante în temeiul articolului 31 din Regulamentul INN, Comisia trebuie să notifice în prealabil țărilor terțe posibilitatea de a fi identificate ca țări necooperante, în conformitate cu articolul 32 din regulamentul respectiv. Această notificare are caracter preliminar. Notificarea trebuie să se bazeze pe criteriile prevăzute la articolul 31 din Regulamentul INN. De asemenea, Comisia trebuie să aibă în vedere toate demersurile prevăzute la articolul 32 din regulamentul menționat în ceea ce privește țările terțe notificate. În special, Comisia trebuie să includă în notificare informații privind faptele și motivele esențiale care stau la baza respectivei identificări și să ofere țărilor în cauză posibilitatea de a răspunde și de a furniza probe care să infirme identificarea sau, după caz, de a prezenta un plan de acțiune pentru ameliorarea situației și măsuri de remediere a acesteia. Comisia trebuie să acorde țărilor terțe notificate o perioadă de timp corespunzătoare pentru a răspunde la notificare și un termen rezonabil pentru a remedia situația.

               (5)

               Identificarea țărilor terțe necooperante în temeiul articolului 31 din Regulamentul INN trebuie să se bazeze pe examinarea tuturor informațiilor prevăzute la articolul 31 alineatul (2) din regulamentul menționat.

               (6)

               În conformitate cu articolul 33 din Regulamentul INN, Consiliul trebuie să stabilească o listă a țărilor terțe necooperante. Acelor țări li se aplică, printre altele, măsurile prevăzute la articolul 38 din Regulamentul INN.

               (7)

               În temeiul articolului 20 alineatul (1) din Regulamentul INN, acceptarea certificatelor de captură validate de țări terțe de pavilion face obiectul notificării către Comisie a mecanismelor de punere în aplicare, control și asigurare a respectării legilor, reglementărilor și măsurilor de conservare și de gestionare cărora trebuie să li se conformeze navele de pescuit ale respectivelor țări terțe.

               (8)

               În conformitate cu articolul 20 alineatul (4) din Regulamentul INN, Comisia trebuie să coopereze pe plan administrativ cu țările terțe în domenii legate de punerea în aplicare a regulamentului menționat anterior.

         2.   PROCEDURA ÎN CEEA CE PRIVEȘTE REPUBLICA LIBERIA

               (9)

               Republica Liberia (denumită în continuare „Liberia”) nu și-a prezentat Comisiei notificarea în calitate de stat de pavilion în temeiul articolului 20 din Regulamentul INN.

               (10)

               Începând cu data de 5 februarie 2014 și până în prezent, Comisia a cooperat pe cale administrativă cu autoritățile liberiene, în contextul cooperării administrative prevăzute la articolul 20 alineatul (4) din Regulamentul INN. Această cooperare a vizat aspecte legate de punerea în aplicare, controlul și asigurarea respectării legilor, reglementărilor și măsurilor de conservare și de gestionare de către Liberia. Ea a implicat un schimb de observații scrise și verbale, precum și o vizită în Liberia în perioada 19-23 octombrie 2015, cu ocazia căreia Comisia a căutat și a verificat toate informațiile pe care le-a considerat necesare, referitoare la măsurile luate de Liberia pentru îndeplinirea obligațiilor sale de combatere a pescuitului INN.

               (11)

               Liberia este parte contractantă la Comisia internațională pentru conservarea tonului din Oceanul Atlantic (ICCAT), parte necontractantă cooperantă la Comisia tonului din Oceanul Indian (IOTC), la Comisia pentru pescuit în Atlanticul de Nord-Est (NEAFC) și la Organizația regională de gestionare a pescuitului în Pacificul de Sud (SPRFMO), precum și nemembru cooperant al Comisiei pentru pescuitul în Oceanul Pacific de Vest și Central (WCPFC) și al Comisiei interamericane pentru tonul tropical (CITT). Liberia a ratificat Convenția din 1982 a Națiunilor Unite asupra dreptului mării (UNCLOS) și Acordul Organizației Națiunilor Unite privind stocurile de pește (UNFSA). (2)

               (12)

               Pentru a evalua respectarea de către Liberia a obligațiilor internaționale care îi revin în calitate de stat de pavilion, stat portuar, stat de coastă sau stat de piață, prevăzute în acordurile internaționale menționate la considerentul (11)și stabilite de organizațiile regionale de gestionare a pescuitului (ORGP) relevante, Comisia a căutat, cules și analizat toate informațiile pe care le-a considerat necesare în scopul acestui exercițiu.

         3.   POSIBILITATEA CA LIBERIA SĂ FIE IDENTIFICATĂ CA ȚARĂ TERȚĂ NECOOPERANTĂ

               (13)

               În temeiul articolului 31 alineatul (3) din Regulamentul INN, Comisia a analizat obligațiile care revin Liberiei în calitate de stat de pavilion, stat portuar, stat de coastă și stat de piață. În scopul acestei examinări, Comisia a ținut seama de criteriile enumerate la articolul 31 alineatele (4)-(7) din Regulamentul INN.

         3.1.   Măsuri luate în ceea ce privește recurența activităților de pescuit INN și a fluxurilor comerciale INN [articolul 31 alineatul (4) din Regulamentul INN]

               (14)

               Cadrul juridic național al Liberiei în domeniul pescuitului („Regulamentele din 2010 privind pescuitul”) definește navele de pescuit ca fiind „orice navă utilizată pentru pescuit sau activități corelate”. Domeniul de aplicare al Regulamentelor din 2010 privind pescuitul se aplică tuturor activităților de pescuit și corelate pescuitului desfășurate în ape aflate sub jurisdicția Liberiei, precum și activităților desfășurate de toate navele și persoanele din Liberia în orice zonă aflată în afara jurisdicției Republicii Liberia, în măsura în care acest lucru nu intră în conflict cu jurisdicția unui alt stat.

               (15)

               În timp ce autoritatea națională liberiană responsabilă cu înmatricularea navelor la nivel național se consultă cu autoritățile din domeniul pescuitului în ceea ce privește înmatricularea noilor nave de pescuit care vor opera în apele naționale, entitatea responsabilă cu registrul internațional al navelor (Autoritatea Maritimă Liberiană) (3) nu se consultă cu autoritățile naționale din domeniul pescuitului (4) înainte de a înmatricula o navă de pescuit care va opera în afara zonei economice exclusive (ZEE) a Liberiei. Acest lucru împiedică întocmirea unei liste consolidate conținând toate navele de pescuit care arborează pavilionul Liberiei. Se pare că autoritatea națională din domeniul pescuitului nu deține nicio informație cu privire la navele de pescuit liberiene care operează în afara ZEE a Liberiei. Se poate considera că aparenta lipsă de cooperare dintre Autoritatea Maritimă Liberiană și autoritățile naționale din domeniul pescuitului creează o situație care compromite capacitatea Liberiei de a monitoriza dimensiunile și activitățile flotei sale, permițând în mod potențial operatorilor ilegali să utilizeze pavilionul liberian fără un control corespunzător.

               (16)

               Comisia a stabilit că există peste 100 de nave de pescuit aflate sub pavilion liberian care operează în afara ZEE a Liberiei fără autorizația autorităților liberiene competente în domeniul pescuitului. Autoritățile liberiene din domeniul pescuitului au recunoscut că, deși Autoritatea Maritimă Liberiană monitorizează flota internațională aflată sub pavilion liberian, navele de pescuit care operează în afara ZEE nu sunt monitorizate, controlate și supravegheate de autoritatea din domeniul pescuitului. Acestea nu raportează poziția lor geografică centrului de monitorizare a pescuitului din Liberia și nu comunică autorităților liberiene din domeniul pescuitului informații cu privire la capturi, debarcări sau transbordări.

               (17)

               În temeiul articolului 31 alineatul (4) litera (b) din Regulamentul INN, Comisia a examinat măsurile adoptate de Liberia cu privire la accesul pe piața sa al produselor pescărești provenite din pescuitul INN.

               (18)

               Navele liberiene care operează în afara ZEE a Liberiei nu fac obiectul niciunei forme de control din partea autorităților liberiene din domeniul pescuitului. Aceste nave nu raportează și nu transmit autorităților liberiene din domeniul pescuitului niciun fel de informații legate de activitățile, debarcările și transbordările efectuate. Prin urmare, este puțin probabil ca trasabilitatea peștelui sau a produselor pescărești provenite de la aceste nave să poată fi garantată.

               (19)

               Performanța Liberiei, descrisă în considerentele (15)-(17) nu răspunde cerințelor formulate la articolul 94 alineatele (1) și (2) din UNCLOS, care prevede că fiecare stat trebuie să-și exercite în mod eficace jurisdicția și controlul asupra navelor care arborează pavilionul său. De asemenea, ea contravine cerințelor de la punctul 24 al Planului internațional de acțiune pentru prevenirea, descurajarea și eliminarea pescuitului ilegal, nedeclarat și nereglementat (PIA INN) al Organizației Națiunilor Unite pentru Alimentație și Agricultură (FAO) (5), care prevede obligația de a efectua controale cuprinzătoare și eficace ale activităților de pescuit, precum și cerințelor de la punctul 35 din PIA INN, care prevede că, înainte de a înregistra o navă, statul de pavilion trebuie să se asigure că poate să-și exercite responsabilitatea de a garanta că nava respectivă nu se angajează în activități de pescuit INN. Situația din Liberia contravine, de asemenea, cerințelor de la punctul 36 din PIA INN, care prevede că statele de pavilion trebuie să evite înmatricularea sub pavilionul lor a navelor cu antecedente de neconformitate, precum și cerințelor de la punctul 42 din PIA INN, care prevede că fiecare stat trebuie să țină un registru al navelor, care să includă numele și datele de identificare ale navelor care îi arborează pavilionul. Liberia nu respectă nici dispozițiile punctului 71 din PIA INN, care îndeamnă statele membre să ia măsuri pentru a îmbunătăți transparența propriilor piețe cu scopul de a asigura trasabilitatea peștelui sau a produselor pescărești. În același timp, această țară nu respectă dispozițiile articolului 11 din Codul de conduită al FAO pentru un pescuit responsabil (Codul de conduită al FAO), care stabilește bune practici privind activitățile post-capturare și comerțul internațional responsabil.

               (20)

               Având în vedere considerațiile expuse în prezenta secțiune și pe baza tuturor elementelor concrete colectate de Comisie și a tuturor declarațiilor făcute de Liberia, s-a putut stabili, în conformitate cu articolul 31 alineatul (3) și cu articolul 31 alineatul (4) literele (a) și (b) din Regulamentul INN, că această țară nu s-a achitat de obligațiile care îi revin în temeiul dreptului internațional în calitate de stat de pavilion, stat portuar, stat de coastă sau stat de piață în ceea ce privește navele implicate în pescuitul INN și pescuitul INN desfășurat sau sprijinit de nave care arborează pavilionul său sau de resortisanții săi și nu a luat suficiente măsuri pentru a preveni accesul pe piața sa al produselor pescărești provenite din pescuitul INN.

         3.2.   Nerespectarea obligațiilor legate de cooperare și de asigurarea aplicării legii [articolul 31 alineatul (5) din Regulamentul INN]

               (21)

               Cu toate că autoritățile liberiene din domeniul pescuitului au cooperat, în general, cu Comisia, răspunzând la solicitările de informații și oferind feedback, capacitatea lor de răspuns la anumite solicitări a fost limitată din cauza situației registrului internațional al navelor și a lipsei de cooperare dintre Autoritatea Maritimă Liberiană și autoritățile naționale din domeniul pescuitului, așa cum reiese din secțiunea 3.1.

               (22)

               Liberia este un stat de pavilion important, care operează al doilea registru internațional, ca mărime, la nivel mondial și atrage nave din țări terțe care nu au nicio legătură directă cu această țară. După cum se explică în considerentul (16), navele respective operează în afara ZEE a Liberiei, în marea liberă și în apele țărilor terțe. Liberia este, de asemenea, membru sau parte la șase ORGP-uri și cooperează cu alte țări la nivel subregional, prin intermediul Comitetului pentru pescuit în zona centrală de vest a Golfului Guineea (FCWC). Cu toate acestea, Comisia a constatat că autoritățile liberiene din domeniul pescuitului nu par a coopera sau a fi în măsură să coopereze cu țările terțe în toate zonele în care operează navele de pescuit liberiene, cu excepția Atlanticului de Est. Această aparentă lipsă de cooperare subzistă, în ciuda faptului că Liberia este membru sau parte la șase ORGP-uri, și ar putea fi o consecință a faptului că autoritățile liberiene din domeniul pescuitului par să nu dețină nicio informație cu privire la navele care arborează pavilionul Liberiei și care operează în afara ZEE naționale și a zonei aflate sub responsabilitatea Comisiei internaționale pentru conservarea tonului din Oceanul Atlantic, din cauza lipsei de coordonare administrativă internă cu navele înmatriculate de Autoritatea Maritimă Liberiană.

               (23)

               Regulamentele din 2010 privind pescuitul nu mai sunt de actualitate și trebuie să fie revizuite pentru a se garanta coerența legislației naționale cu normele internaționale și regionale aplicabile. Definiția activităților de pescuit prevăzută de Regulamentele din 2010 privind pescuitul include căutarea, capturarea, prinderea și recoltarea peștelui, precum și orice activitate de sprijinire sau pregătire a acestor activități, inclusiv prin utilizarea de aeronave. Definiția navelor de pescuit include navele care desfășoară activități corelate pescuitului. Activitățile corelate pescuitului includ transbordarea, depozitarea, prelucrarea, transportul și realimentarea, precum și aprovizionarea navelor de pescuit. Sistemul de sancțiuni este clasificat din punctul de vedere al gravității situației, care se reflectă în cuantumul amenzii pentru fiecare tip de infracțiune, iar sancțiunile pot fi disuasive și proporționale, în conformitate cu obligațiile internaționale. Aceste texte nu definesc însă în mod specific activitățile de pescuit INN sau încălcările grave în conformitate cu dreptul internațional.

               (24)

               Biroul Național al Pescuitului din Liberia operează un Centru de monitorizare a pescuitului (CMP), pentru a se conforma obligațiilor de monitorizare, control și supraveghere (MCS) a pescuitului. CMP-ul este echipat pentru a îndeplini funcții MCS. Cu toate acestea, CMP-ul monitorizează numai navele autorizate să opereze în ZEE națională; navele aflate sub pavilion liberian care operează în marea liberă sau în apele țărilor terțe nu sunt monitorizate de CMP. În plus, din cauza resurselor financiare limitate în special la nivelul supravegherii aeriene, anumite funcții MCS par a suferi de constrângeri. Acest lucru împiedică asigurarea de către Liberia a unui sistem MCS eficace și cuprinzător pentru navele de pescuit care arborează pavilionul său. Prin urmare, Liberia nu pare să dețină sau nu reușește să aloce resursele adecvate pentru combaterea pescuitului INN.

               (25)

               Cadrul juridic și măsurile de asigurare a respectării legii din Liberia par a nu fi conforme cu cerințele de bază formulate la articolele 61, 62 și 117-119 din UNCLOS. Faptele descrise în considerentele (20)-(23) arată că Liberia nu reușește să îndeplinească condițiile prevăzute la articolul 94 din UNCLOS – care prevede că un stat de pavilion își asumă jurisdicția în temeiul legislației sale interne asupra fiecărei nave care arborează pavilionul său și asupra comandantului, ofițerilor și echipajului navei respective – și încalcă articolul 18 alineatul (3) din UNFSA, care specifică măsurile pe care trebuie să le ia un stat cu privire la navele aflate sub pavilionul său. Liberia pare să nu țină seama de recomandările de la punctul 24 din PIA INN, care îndeamnă statele de pavilion să asigure o monitorizare, un control și o supraveghere cuprinzătoare și eficace a pescuitului, de la capturare, prin punctul de debarcare și până la destinația finală, inclusiv prin utilizarea la bordul navelor de pescuit a sistemelor de monitorizare prin satelit a navelor (VMS), în conformitate cu standardele naționale, regionale și internaționale relevante.

               (26)

               Având în vedere considerațiile expuse în prezenta secțiune și pe baza tuturor elementelor concrete colectate de Comisie, precum și a tuturor declarațiilor transmise de Liberia, s-a putut stabili că, în conformitate cu articolul 31 alineatele (3) și (5) din Regulamentul INN, Liberia nu și-a îndeplinit obligațiile care îi revin în temeiul dreptului internațional în ceea ce privește cooperarea și asigurarea respectării legii.

         3.3.   Nerespectarea obligațiilor de punere în aplicare a normelor internaționale [articolul 31 alineatul (6) din Regulamentul INN]

               (27)

               Comisia a analizat toate informațiile considerate relevante cu privire la statutul Liberiei ca parte contractantă la UNCLOS, UNFSA și ICCAT, ca parte necontractantă cooperantă la CPANE, SPRFMO și IOTC, precum și ca nemembru cooperant al WCPFC și al CITT.

               (28)

               Între 2014 și 2016, Liberia a devenit parte cooperantă, parte necontractantă cooperantă sau nemembru cooperant al șase ORGP-uri (6). Cu toate acestea, în timpul misiunii de evaluare de la Monrovia, care a avut loc între 19 și 23 octombrie 2015, a reieșit că demersurile de aderare la toate aceste ORGP-uri, cu excepția ICCAT, fuseseră făcute chiar de Autoritatea Maritimă Liberiană, fără consultarea autorităților naționale din domeniul pescuitului. Autoritățile naționale din domeniul pescuitului fuseseră responsabile pentru aderarea la ICCAT. Această situație riscă să împiedice capacitatea Liberei de a-și îndeplini angajamentele de conformitate din cadrul fiecărei ORGP și a condus la întârzieri în prezentarea rapoartelor (în cazul ICCAT) sau chiar la absența rapoartelor (în cazul SPRFMO), ceea ce reprezintă o încălcare a obligațiilor care îi revin în cadrul ORGP-urilor respective.

               (29)

               Liberia a ratificat două instrumente juridice internaționale referitoare la gestionarea pescuitului: UNCLOS și UNFSA. Performanța Liberiei în ceea ce privește punerea în aplicare a instrumentelor internaționale nu este conformă cu recomandările de la punctul 11 din PIA INN, care îndeamnă statele să ratifice, să accepte sau să adere, ca prioritate, nu doar la UNCLOS și la UNFSA, ci și la Acordul FAO, pentru a promova respectarea măsurilor internaționale de conservare și de gestionare de către navele de pescuit în marea liberă. Totodată, ea contravine punctului 14 din PIA INN, care prevede obligația statelor de a implementa în totalitate și cu eficacitate Codul de conduită și planurile internaționale de acțiune aferente acestuia.

               (30)

               Liberia nu a ratificat Acordul FAO din 2009 privind măsurile de competența statului portului. Deși debarcările directe de produse pescărești nu sunt în prezent frecvente în Liberia, unele debarcări au totuși loc, iar Liberia a demarat dezvoltarea unor facilități de debarcare în cadrul unui proiect internațional. După finalizarea acestora, Liberia va trebui să fie în măsură să-și îndeplinească obligațiile de stat al portului.

               (31)

               Contrar recomandărilor de la punctele 25-27 din PIA INN, Liberia nu a elaborat un plan de acțiune național pentru combaterea pescuitului INN.

               (32)

               Mai mult, în cursul reuniunii de evaluare care a avut loc la 24 martie 2015, autoritățile liberiene au explicat Comisiei că gestionarea registrului internațional al Liberiei este efectuată de o societate privată cu sediul în afara Liberiei. În cursul acestei reuniuni și al schimburilor ulterioare, Liberia nu a reușit să demonstreze modalitatea prin care se asigură de faptul că navele de pescuit ce arborează pavilionul său au o legătură reală cu această țară. Acest fapt contravine articolului 91 din UNCLOS, care prevede că între statul de pavilion și navele sale trebuie să existe o legătură reală.

               (33)

               Având în vedere considerațiile expuse în prezenta secțiune și pe baza tuturor elementelor concrete colectate de Comisie, precum și a tuturor declarațiilor transmise de Liberia, s-a putut stabili că, în conformitate cu articolul 31 alineatele (3) și (6) din Regulamentul INN, Liberia nu și-a îndeplinit sarcinile care îi revin în temeiul dreptului internațional în ceea ce privește normele, reglementările și măsurile de conservare și gestionare internaționale.

         3.4.   Constrângeri specifice țărilor în curs de dezvoltare [articolul 31 alineatul (7) din Regulamentul INN]

               (34)

               În conformitate cu indicele de dezvoltare umană al Organizației Națiunilor Unite (IDU al ONU) (7), Liberia a fost considerată o țară cu un grad scăzut de dezvoltare umană, ea clasându-se în 2015 pe locul 177 din 188 de țări.

               (35)

               Deși este posibil să existe constrângeri de capacitate specifice în ceea ce privește monitorizarea, controlul și supravegherea, constrângerile specifice cu care se confruntă Liberia și care derivă din nivelul său de dezvoltare nu pot justifica toate deficiențele identificate în secțiunile anterioare. Este vorba în special de lipsa de coordonare internă în ceea ce privește înmatricularea navelor de pescuit în registrul internațional liberian și de lipsa unor informații consolidate cu privire la identitatea acestor nave, care au condus la incapacitatea de a exercita un control eficace.

               (36)

               Se pare că deficiențele identificate sunt cauzate în principal de un mediu administrativ inadecvat, care nu asigură îndeplinirea în mod eficace de către Liberia a obligațiilor sale în calitate de stat de pavilion, stat portuar, stat de coastă și stat de piață. Liberia a primit sprijin din partea unor inițiative regionale care vizează consolidarea guvernanței și combaterea pescuitului INN, inclusiv prin îmbunătățirea sistemelor MCS, precum și sprijin sectorial în temeiul Acordului de parteneriat în domeniul pescuitului sustenabil (APPS) încheiat cu Uniunea Europeană. De asemenea, Liberia a primit sprijin pentru supravegherea aeriană, prin intermediul Misiunii Organizației Națiunilor Unite în Liberia. Cu toate acestea, retragerea misiunii a pus capăt sprijinului respectiv, el nefiind înlocuit prin niciun fel de sprijin național pentru menținerea activității MCS, fapt ce a împiedicat funcționarea eficace a sistemului MCS din Liberia.

               (37)

               Având în vedere considerațiile expuse în prezenta secțiune și pe baza tuturor elementelor concrete colectate de Comisie, precum și a tuturor declarațiilor transmise de Liberia, s-a putut stabili că, în conformitate cu articolul 31 alineatul (7) din Regulamentul INN, stadiul de dezvoltare și performanța generală a Liberiei în ceea ce privește gestionarea activităților de pescuit pot fi afectate de nivelul său de dezvoltare. Totuși, având în vedere natura deficiențelor constatate în Liberia, nivelul de dezvoltare al țării nu poate explica sau justifica în totalitate performanța sa generală ca stat de pavilion, stat portuar, stat de coastă sau stat de piață în ceea ce privește activitățile de pescuit, și nici caracterul insuficient al acțiunilor sale de prevenire, descurajare și eliminare a pescuitului INN.

         4.   CONCLUZIE PRIVIND POSIBILA IDENTIFICARE CA ȚARĂ TERȚĂ NECOOPERANTĂ

               (38)

               Având în vedere concluziile la care s-a ajuns cu privire la faptul că Liberia nu și-a îndeplinit sarcinile care îi revin în temeiul dreptului internațional în calitate de stat de pavilion, stat portuar, stat de coastă sau stat de piață și nu a luat măsuri pentru prevenirea, descurajarea și eliminarea pescuitului INN, în conformitate cu articolul 32 din Regulamentul INN, această țară ar trebui să fie notificată cu privire la posibilitatea de a fi identificată de către Comisie ca țară terță necooperantă în ceea ce privește combaterea pescuitului INN.

               (39)

               De asemenea, Comisia ar trebui să întreprindă toate demersurile prevăzute la articolul 32 din Regulamentul INN în ceea ce privește Liberia. În interesul unei bune administrări, ar trebui să se stabilească un termen în care această țară să poată răspunde în scris la notificare și să rectifice situația.

               (40)

               În afară de aceasta, ar trebui să se precizeze faptul că notificarea adresată Liberiei cu privire la posibilitatea de a fi identificată ca țară pe care Comisia o consideră țară terță necooperantă în sensul prezentei decizii nu exclude și nici nu conduce automat la vreo acțiune ulterioară întreprinsă de Comisie sau de Consiliu în vederea identificării și stabilirii unei liste a țărilor terțe necooperante,

         DECIDE:
   Articol unic
   Liberia este notificată cu privire la posibilitatea de a fi identificată de Comisie ca țară terță necooperantă în ceea ce privește combaterea pescuitului ilegal, nedeclarat și nereglementat.

      Adoptată la Bruxelles, 23 mai 2017.

            Pentru Comisie

         Karmenu VELLA

            Membru al Comisiei

      (1)  JO L 286, 29.10.2008, p. 1.

      (2)  https://treaties.un.org/

      (3)  Acesta este pus în aplicare prin intermediul Registrului Internațional Comercial și Naval al Liberiei.

      (4)  Biroul Național al Pescuitului.

      (5)  Planul internațional de acțiune pentru prevenirea, descurajarea și eliminarea pescuitului ilegal, nedeclarat și nereglementat, Organizația Națiunilor Unite pentru Alimentație și Agricultură, 2001.

      (6)  Parte contractantă la ICCAT; parte necontractantă cooperantă la CPANE, SPRFMO și IOTC; nemembru cooperant al WCPFC și al CITT. Liberia nu este membru/nemembru cooperant al CCSBT, dar 18 nave sunt autorizate să opereze în cadrul acestei ORGP.

      (7)  Informații preluate de pe site-ul: http://hdr.undp.org/sites/default/files/2015_human_development_report_1.pdf.


title: 2012/299/UE: Decizia Consiliului din 7 iunie 2012 privind lansarea schimbului automatizat de date în ceea ce privește datele ADN în Estonia

text:
               12.6.2012

               RO

               Jurnalul Oficial al Uniunii Europene

               L 151/31

         DECIZIA CONSILIULUI
   din 7 iunie 2012
   privind lansarea schimbului automatizat de date în ceea ce privește datele ADN în Estonia
   (2012/299/UE)
   CONSILIUL UNIUNII EUROPENE,
   având în vedere Decizia 2008/615/JAI a Consiliului din 23 iunie 2008 privind intensificarea cooperării transfrontaliere, în special în domeniul combaterii terorismului și a criminalității transfrontaliere (1), în special articolul 2 alineatul (3) și articolul 25,
   având în vedere Decizia 2008/616/JAI a Consiliului din 23 iunie 2008 privind punerea în aplicare a Deciziei 2008/615/JAI (2), în special articolul 20 și capitolul 4 din anexă,
   întrucât:

               (1)

               În conformitate cu Protocolul privind dispozițiile tranzitorii anexat la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice, actele instituțiilor, ale organelor, ale oficiilor și ale agențiilor Uniunii adoptate înainte de intrarea în vigoare a Tratatului de la Lisabona continuă să producă efecte juridice până la abrogarea, anularea sau modificarea lor ca urmare a punerii în aplicare a tratatelor.

               (2)

               În consecință, articolul 25 din Decizia 2008/615/JAI este aplicabil și Consiliul trebuie să decidă în unanimitate dacă statele membre au pus în aplicare dispozițiile capitolului 6 din respectiva decizie.

               (3)

               Articolul 20 din Decizia 2008/616/JAI prevede că deciziile menționate la articolul 25 alineatul (2) din Decizia 2008/615/JAI se adoptă în temeiul unui raport de evaluare bazat pe un chestionar. În ceea ce privește schimbul automatizat de date în conformitate cu capitolul 2 din Decizia 2008/615/JAI, raportul de evaluare se bazează pe o vizită de evaluare și pe un test-pilot.

               (4)

               Estonia a informat Secretariatul General al Consiliului cu privire la fișierele naționale de analiză ADN cărora li se aplică articolele 2-6 din Decizia 2008/615/JAI, precum și cu privire la condițiile pentru căutarea automatizată prevăzute la articolul 3 alineatul (1) din respectiva decizie, în conformitate cu articolul 36 alineatul (2) din respectiva decizie.

               (5)

               În conformitate cu dispozițiile din capitolul 4 punctul 1.1 din anexa la Decizia 2008/616/JAI, chestionarul elaborat de grupul de lucru competent al Consiliului se referă la fiecare dintre schimburile automatizate de date și statele membre trebuie să răspundă la acesta de îndată ce consideră că îndeplinesc condițiile pentru schimbul de date din categoria de date corespunzătoare.

               (6)

               Estonia a completat chestionarul privind protecția datelor și chestionarul referitor la schimbul de date ADN.

               (7)

               Estonia a derulat cu succes un test-pilot împreună cu Regatul Țărilor de Jos.

               (8)

               S-a efectuat o vizită de evaluare în Estonia și echipa de evaluare neerlandeză a elaborat un raport privind vizita de evaluare respectivă, care a fost transmis grupului de lucru competent al Consiliului.

               (9)

               A fost prezentat Consiliului un raport de evaluare global, care sintetizează rezultatele chestionarului, ale vizitei de evaluare și ale testului-pilot referitor la schimbul de date ADN,

         ADOPTĂ PREZENTA DECIZIE:
   Articolul 1
   În scopul căutării și comparării automatizate a datelor ADN, Estonia a pus în aplicare pe deplin dispozițiile generale privind protecția datelor din capitolul 6 din Decizia 2008/615/JAI și are dreptul să primească și să furnizeze date cu caracter personal în temeiul articolelor 3 și 4 din respectiva decizie începând cu data intrării în vigoare a prezentei decizii.
   Articolul 2
   Prezenta decizie intră în vigoare la data adoptării.

      Adoptată la Luxemburg, 7 iunie 2012.

            Pentru Consiliu

            Președintele

         M. BØDSKOV

      (1)  JO L 210, 6.8.2008, p. 1.

      (2)  JO L 210, 6.8.2008, p. 12.


title: 2011/614/UE: Decizia Parlamentului European din 10 mai 2011 privind descărcarea de gestiune pentru execuția bugetului Întreprinderii comune pentru punerea în aplicare a inițiativei tehnologice comune privind medicamentele inovatoare aferent exercițiului financiar 2009

text:
               27.9.2011

               RO

               Jurnalul Oficial al Uniunii Europene

               L 250/250

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului Întreprinderii comune pentru punerea în aplicare a inițiativei tehnologice comune privind medicamentele inovatoare aferent exercițiului financiar 2009
   (2011/614/UE)
   PARLAMENTUL EUROPEAN,
   având în vedere conturile anuale finale ale Întreprinderii comune pentru punerea în aplicare a inițiativei tehnologice comune privind medicamentele inovatoare pentru exercițiul financiar 2009,
   având în vedere Raportul Curții de Conturi privind conturile anuale ale Întreprinderii comune pentru inițiativa privind medicamentele inovatoare pentru exercițiul financiar încheiat la 31 decembrie 2009, însoțit de răspunsurile Întreprinderii comune (1),
   având în vedere Recomandarea Consiliului din 15 februarie 2011 (05894/2011 – C7-0051/2011),
   având în vedere articolul 276 din Tratatul CE și articolul 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,
   având în vedere Regulamentul (CE) nr. 73/2008 al Consiliului din 20 decembrie 2007 privind înființarea întreprinderii comune pentru punerea în aplicare a inițiativei tehnologice comune privind medicamentele inovatoare (3), în special articolul 11 alineatul (4),
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar (A7-0129/2011),

               1.

               acordă directorului executiv al Întreprinderii comune pentru punerea în aplicare a inițiativei tehnologice comune privind medicamentele inovatoare descărcarea de gestiune pentru execuția bugetului Întreprinderii comune aferent exercițiului financiar 2009;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Întreprinderii comune pentru punerea în aplicare a inițiativei tehnologice comune privind medicamentele inovatoare, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 342, 16.12.2010, p. 15.

      (2)  JO L 248, 16.9.2002, p. 1.

      (3)  JO L 30, 4.2.2008, p. 38.

      (4)  JO L 357, 31.12.2002, p. 72.
    ---documentbreak---

               27.9.2011

               RO

               Jurnalul Oficial al Uniunii Europene

               L 250/252

         REZOLUȚIA PARLAMENTULUI EUROPEAN
   din 10 mai 2011
   conținând observațiile care fac parte integrantă din decizia privind descărcarea de gestiune pentru execuția bugetului Întreprinderii comune pentru punerea în aplicare a inițiativei tehnologice comune privind medicamentele inovatoare aferent exercițiului financiar 2009
   PARLAMENTUL EUROPEAN,
   având în vedere conturile anuale finale ale Întreprinderii comune pentru punerea în aplicare a inițiativei tehnologice comune privind medicamentele inovatoare pentru exercițiul financiar 2009,
   având în vedere Raportul Curții de Conturi privind conturile anuale ale Întreprinderii comune pentru inițiativa privind medicamentele inovatoare pentru exercițiul financiar încheiat la 31 decembrie 2009, însoțit de răspunsurile Întreprinderii comune (1),
   având în vedere Recomandarea Consiliului din 15 februarie 2011 (05894/2011 – C7-0051/2011),
   având în vedere articolul 276 din Tratatul CE și articolul 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,
   având în vedere Regulamentul (CE) nr. 73/2008 al Consiliului din 20 decembrie 2007 privind înființarea întreprinderii comune pentru punerea în aplicare a inițiativei tehnologice comune privind medicamentele inovatoare (3), în special articolul 11 alineatul (4),
   având în vedere Normele financiare ale Întreprinderii comune pentru punerea în aplicare a inițiativei tehnologice comune privind medicamentele inovatoare adoptate printr-o decizie a Consiliului său de conducere la 2 februarie 2009,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar (A7-0129/2011),

               A.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2009 și cu privire la legalitatea și regularitatea operațiunilor subiacente;

               B.

               întrucât Întreprinderea comună IMI a fost înființată în februarie 2007 pentru a îmbunătăți în mod semnificativ eficiența și eficacitatea procesului de dezvoltare a produselor medicamentoase, având ca scop, pe termen lung, să asigure producerea de către sectorul farmaceutic a unor medicamente inovatoare mai eficace și mai sigure;

               C.

               întrucât Întreprinderea comună se află în faza de demarare și nu și-a stabilit integral controalele interne și nici sistemul de raportare financiară până la sfârșitul lui 2009,

      Execuția bugetului

               1.

               constată că bugetul final pentru 2009 al Întreprinderii comune conținea credite de angajament în valoare de 82 000 000 EUR și credite de plată în valoare de 82 000 000 EUR; observă, de asemenea, că ratele de utilizare a creditelor de angajament și a celor de plată au fost de 97 % și, respectiv, de 1 %;

               2.

               recunoaște că Întreprinderea comună se află încă în perioada de demarare; este, cu toate acestea, preocupat de faptul că rata de execuție a creditelor de plată a fost de numai 1 %;

      Contribuțiile membrilor

               3.

               invită Întreprinderea comună să armonizeze prezentarea contribuțiilor membrilor în conturile sale, sub îndrumarea Comisiei;

               4.

               invită, în plus, Întreprinderea comună să elaboreze în continuare dispoziții privind aderarea, cofinanțarea și, în special, următoarele aspecte:

                           —

                           procedura de aderare a noilor membri;

                           —

                           contribuțiile în natură efectuate de membri;

                           —

                           condițiile în care Întreprinderea comună poate supune auditului contribuțiile membrilor;

                           —

                           condițiile în care Consiliul de conducere poate aproba cofinanțarea;

      Sistemele de control intern

               5.

               îndeamnă Întreprinderea comună să finalizeze punerea în practică a controalelor sale interne și a sistemului de raportare financiară;

               6.

               invită, în plus, Întreprinderea comună să includă în Normele sale financiare o trimitere specifică la competențele Serviciului de Audit Intern (IAS), în calitatea acestuia de auditor intern al Întreprinderii comune, pe baza dispozițiilor stabilite în Regulamentul financiar cadru pentru organismele comunitare;

               7.

               consideră, în special, că rolul IAS ca auditor intern ar trebui să fie consilierea Întreprinderii comune cu privire la gestionarea riscurilor, formulând avize independente referitoare la calitatea sistemelor de gestiune și control și emițând recomandări pentru îmbunătățirea condițiilor de punere în aplicare a operațiunilor și promovarea bunei gestiuni financiare; consideră, de asemenea, esențială prezentarea de către Întreprinderea comună autorității care acordă descărcarea de gestiune a unui raport întocmit de directorul executiv al Întreprinderii comune în care să fie prezentată o sinteză a numărului și tipurilor de audituri interne efectuate de auditorul intern, a recomandărilor formulate și a măsurilor întreprinse în urma acestor recomandări;

               8.

               consideră că, având în vedere dimensiunile bugetului său și complexitatea sarcinilor sale, Întreprinderea comună ar trebui să înființeze un comitet de audit, care să se afle în subordinea directă a Consiliului de conducere;

      Lipsa acordului de găzduire

               9.

               îndeamnă Întreprinderea comună să încheie fără întârziere un acord de găzduire cu Belgia referitor la spațiul de birouri, la privilegii și imunități, precum și la alte tipuri de sprijin ce urmează să fie acordat de Belgia Întreprinderii comune în conformitate cu Regulamentul (CE) nr. 73/2008 de instituire a Întreprinderii comune.

      (1)  JO C 342, 16.12.2010, p. 15.

      (2)  JO L 248, 16.9.2002, p. 1.

      (3)  JO L 30, 4.2.2008, p. 38.

      (4)  JO L 357, 31.12.2002, p. 72.


title: Decizia (UE, Euratom) 2017/1710 a Parlamentului European din 27 aprilie 2017 privind închiderea conturilor Agenției de Aprovizionare a Euratom pentru exercițiul financiar 2015

text:
               29.9.2017

               RO

               Jurnalul Oficial al Uniunii Europene

               L 252/302

         DECIZIA (UE, Euratom) 2017/1710 A PARLAMENTULUI EUROPEAN
   din 27 aprilie 2017
   privind închiderea conturilor Agenției de Aprovizionare a Euratom pentru exercițiul financiar 2015
   PARLAMENTUL EUROPEAN,

               —

               având în vedere conturile anuale finale ale Agenției de Aprovizionare a Euratom pentru exercițiul financiar 2015,

               —

               având în vedere Raportul Curții de Conturi privind conturile anuale ale Agenției de Aprovizionare a Euratom pentru exercițiul financiar 2015, însoțit de răspunsurile agenției (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2015 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 21 februarie 2017 privind descărcarea de gestiune a agenției în ceea ce privește execuția bugetară pentru exercițiul financiar 2015 (05873/2017 – C8-0069/2017),

               —

               având în vedere articolul 319 din Tratatul privind funcționarea Uniunii Europene,

               —

               având în vedere articolul 106a din Tratatul de instituire a Comunității Europene a Energiei Atomice,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 1 alineatul (2),

               —

               având în vedere Decizia 2008/114/CE, Euratom a Consiliului din 12 februarie 2008 de stabilire a Statutului Agenției de Aprovizionare a Euratom (4), în special articolul 8 din anexa la această decizie,

               —

               având în vedere articolul 94 și anexa IV la Regulamentul său de procedură,

               —

               având în vedere raportul Comisiei pentru control bugetar (A8-0126/2017),

               1.

               aprobă închiderea conturilor Agenției de Aprovizionare a Euratom pentru exercițiul financiar 2015;

               2.

               încredințează președintelui sarcina de a transmite prezenta decizie directorului general al Agenției de Aprovizionare a Euratom, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Antonio TAJANI

            Secretarul General

         Klaus WELLE

      (1)  JO C 449, 1.12.2016, p. 184.

      (2)  A se vedea nota de subsol 1.

      (3)  JO L 298, 26.10.2012, p. 1.

      (4)  JO L 41, 15.2.2008, p. 15.


title: Decizia Comisiei din 21 decembrie 2012 privind sărbătorile legale din anul 2014 pentru instituțiile Uniunii Europene

text:
               12.2.2013

               RO

               Jurnalul Oficial al Uniunii Europene

               C 39/26

      DECIZIA COMISIEI

   din 21 decembrie 2012
   privind sărbătorile legale din anul 2014 pentru instituțiile Uniunii Europene
   2013/C 39/03

      SĂRBĂTORI LEGALE PENTRU ANUL 2014

               1 ianuarie

               Miercuri, Anul Nou

               2 ianuarie

               Joi, a doua zi de Anul Nou

               17 aprilie

               Joia Mare

               18 aprilie

               Vinerea Mare

               21 aprilie

               Luni, a doua zi de Paști

               1 mai

               Joi, Ziua Muncii

               9 mai

               Vineri, aniversarea declarației președintelui Schuman din 1950

               29 mai

               Joi, Înălțarea

               30 mai

               Vineri, a doua zi de Înălțare

               9 iunie

               Lunea Rusaliilor

               21 iulie

               Luni, Ziua Națională a Belgiei

               15 august

               Vineri, Adormirea Maicii Domnului

               24 decembrie-31 decembrie

               Miercuri
               6 zile de sfârșit de an
               Miercuri

               TOTAL

               18 zile

         Luxemburg: aceleași zile ca la Bruxelles.
   Lucrul va fi reluat în mod normal luni, 5 ianuarie 2015.
   Fără a aduce atingere calendarului sărbătorilor legale pentru anul 2015, ziua de vineri, 2 ianuarie 2015, va fi considerată ca fiind o sărbătoare legală în anul respectiv.
   Comisia își rezervă posibilitatea de a modifica aceste prevederi, dacă rațiuni de serviciu impun acest lucru.


title: Decizia Consiliului din 13 decembrie 2004 privind semnarea și aplicarea cu titlu provizoriu a unui Protocol la Acordul de stabilizare și de asociere dintre Comunitățile Europene și statele membre, pe de o parte, și Republica Croația, pe de altă parte, pentru a ține seama de aderarea Republicii Cehe, a Republicii Estonia, a Republicii Cipru, a Republicii Ungare, a Republicii Letonia, a Republicii Lituania, a Republicii Malta, a Republicii Polone, a Republicii Slovenia și a Republicii Slovace la Uniunea Europeană

text:
Anunţ juridic important

|

32005D0041

Jurnalul Oficial L 026 , 28/01/2005 p. 0221 - 0221

		20041213Decizia Consiliuluidin 13 decembrie 2004privind semnarea și aplicarea cu titlu provizoriu a unui Protocol la Acordul de stabilizare și de asociere dintre Comunitățile Europene și statele membre, pe de o parte, și Republica Croația, pe de altă parte, pentru a ține seama de aderarea Republicii Cehe, a Republicii Estonia, a Republicii Cipru, a Republicii Ungare, a Republicii Letonia, a Republicii Lituania, a Republicii Malta, a Republicii Polone, a Republicii Slovenia și a Republicii Slovace la Uniunea Europeană(2005/41/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 310 coroborat cu articolul 300 alineatul (2) primul paragraf teza a doua,având în vedere Actul de aderare din 2003, în special articolul 6 alineatul (2),având în vedere propunerea Comisiei,întrucât:(1) La 29 septembrie 2003, Consiliul a autorizat Comisia să negocieze cu Republica Croația, în numele Comunității și al statelor membre ale acesteia, un Protocol la Acordul de stabilizare și de asociere, pentru a ține seama de aderarea Republicii Cehe, a Republicii Estonia, a Republicii Cipru, a Republicii Ungare, a Republicii Letonia, a Republicii Lituania, a Republicii Malta, a Republicii Polone, a Republicii Slovenia și a Republicii Slovace la Uniunea Europeană.(2) Aceste negocieri s-au finalizat cu succes și sub rezerva încheierii sale la o dată ulterioară, protocolul ar trebui semnat în numele Comunității Europene.(3) Protocolul ar trebui aplicat cu titlu provizoriu, cu efect de la data intrării în vigoare a Acordului de stabilizare și de asociere în așteptarea îndeplinirii procedurilor necesare încheierii acestuia,DECIDE:Articolul 1Președintele Consiliului este autorizat să numească persoana împuternicită (persoanele împuternicite) să semneze, în numele Comunității Europene, Protocolul la Acordul de stabilizare și de asociere dintre Comunitățile Europene și statele membre, pe de o parte, și Republica Croația, pe de altă parte, pentru a ține seama de aderarea Republicii Cehe, a Republicii Estonia, a Republicii Cipru, a Republicii Ungare, a Republicii Letonia, a Republicii Lituania, a Republicii Malta, a Republicii Polone, a Republicii Slovenia și a Republicii Slovace la Uniunea Europeană, sub rezerva încheierii acestuia la o dată ulterioară.Articolul 2Protocolul se aplică cu titlu provizoriu în așteptarea intrării sale în vigoare, cu efect de la data intrării în vigoare a Acordului de stabilizare și de asociere.Textul protocolului se atașează la prezenta decizie.Adoptată la Bruxelles, 13 decembrie 2004.Pentru ConsiliuPreședinteleB. R. Bot--------------------------------------------------


title: 2010/804/UE: Decizia Parlamentului European și a Consiliului din 15 decembrie 2010 privind mobilizarea Fondului de solidaritate al Uniunii Europene în conformitate cu punctul 26 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară

text:
               28.12.2010

               RO

               Jurnalul Oficial al Uniunii Europene

               L 342/16

         DECIZIA PARLAMENTULUI EUROPEAN ȘI A CONSILIULUI
   din 15 decembrie 2010
   privind mobilizarea Fondului de solidaritate al Uniunii Europene în conformitate cu punctul 26 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară
   (2010/804/UE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (1), în special punctul 26,
   având în vedere Regulamentul (CE) nr. 2012/2002 al Consiliului din 11 noiembrie 2002 de instituire a Fondului de solidaritate al Uniunii Europene (2),
   având în vedere propunerea Comisiei Europene,
   întrucât:

               (1)

               Uniunea Europeană a creat Fondul de solidaritate al Uniunii Europene („fondul”) pentru a-și exprima solidaritatea față de populația din regiunile afectate de catastrofe naturale.

               (2)

               Acordul interinstituțional din 17 mai 2006 permite mobilizarea fondului în limita unui plafon anual de 1 miliard EUR.

               (3)

               Regulamentul (CE) nr. 2012/2002 cuprinde dispozițiile care permit mobilizarea fondului.

               (4)

               Portugalia a depus o cerere pentru mobilizarea fondului, referitoare la o catastrofă naturală cauzată de alunecări de teren și inundații pe insula Madeira.

               (5)

               Franța a depus o cerere de mobilizare a fondului referitoare la o catastrofă naturală cauzată de furtuna Xynthia,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2010, se mobilizează Fondul de solidaritate al Uniunii Europene pentru suma de 66 891 540 EUR în credite de angajament și credite de plată.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Strasbourg, 15 decembrie 2010.

            Pentru Parlamentul European

            Președintele

         J. BUZEK

            Pentru Consiliu

            Președintele

         O. CHASTEL

      (1)  JO C 139, 14.6.2006, p. 1.

      (2)  JO L 311, 14.11.2002, p. 3.


title: 2013/344/UE: Decizia Consiliului adoptată de comun acord cu președintele Comisiei din 1 iulie 2013 de numire a unui membru în cadrul Comisiei Europene

text:
               2.7.2013

               RO

               Jurnalul Oficial al Uniunii Europene

               L 183/10

         DECIZIA CONSILIULUI
   adoptată de comun acord cu președintele Comisiei
   din 1 iulie 2013
   de numire a unui membru în cadrul Comisiei Europene
   (2013/344/UE)
   CONSILIUL UNIUNII EUROPENE,
   având în vedere Actul de aderare a Republicii Croația, în special articolul 21,
   având în vedere avizul Parlamentului European (1),
   ADOPTĂ PREZENTA DECIZIE:
   Articolul 1
   De comun acord cu dl José Manuel DURÃO BARROSO, președintele Comisiei, Consiliul îl numește pe dl Neven MIMICA în calitate de membru al Comisiei, pentru perioada 1 iulie 2013 - 31 octombrie 2014.
   Articolul 2
   Prezenta decizie intră în vigoare la data adoptării.

      Adoptată la Bruxelles, 1 iulie 2013.

            Pentru Consiliu

            Președintele

         L. LINKEVIČIUS

      (1)  Avizul din 12 iunie 2013 (nepublicat încă în Jurnalul Oficial).


title: Decizia (UE) 2017/1636 a Parlamentului European din 27 aprilie 2017 privind descărcarea de gestiune pentru execuția bugetului Oficiului Organismului Autorităților Europene de Reglementare în Domeniul Comunicațiilor Electronice aferent exercițiului financiar 2015

text:
               29.9.2017

               RO

               Jurnalul Oficial al Uniunii Europene

               L 252/166

         DECIZIA (UE) 2017/1636 A PARLAMENTULUI EUROPEAN
   din 27 aprilie 2017
   privind descărcarea de gestiune pentru execuția bugetului Oficiului Organismului Autorităților Europene de Reglementare în Domeniul Comunicațiilor Electronice aferent exercițiului financiar 2015
   PARLAMENTUL EUROPEAN,

               —

               având în vedere conturile anuale finale ale Oficiului Organismului Autorităților Europene de Reglementare în Domeniul Comunicațiilor Electronice pentru exercițiul financiar 2015,

               —

               având în vedere Raportul Curții de Conturi privind conturile anuale ale Oficiului Organismului Autorităților Europene de Reglementare în Domeniul Comunicațiilor Electronice pentru exercițiul financiar 2015, însoțit de răspunsul oficiului (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2015 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 21 februarie 2017 privind descărcarea de gestiune a comitetului de gestionare al Oficiului Organismului Autorităților Europene de Reglementare în Domeniul Comunicațiilor Electronice în ceea ce privește execuția bugetară pentru exercițiul financiar 2015 (05873/2017 – C8-0076/2017),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 1211/2009 al Parlamentului European și al Consiliului din 25 noiembrie 2009 de instituire a Organismului autorităților europene de reglementare în domeniul comunicațiilor electronice (OAREC) și a oficiului (4), în special articolul 13,

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (5), în special articolul 108,

               —

               având în vedere articolul 94 și anexa IV la Regulamentul său de procedură,

               —

               având în vedere raportul Comisiei pentru control bugetar (A8-0143/2017),

               1.

               acordă comitetului de gestionare al Oficiului Organismului Autorităților Europene de Reglementare în Domeniul Comunicațiilor Electronice descărcarea de gestiune pentru execuția bugetului oficiului aferent exercițiului financiar 2015;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, comitetului de gestionare al Oficiului Organismului Autorităților Europene de Reglementare în Domeniul Comunicațiilor Electronice, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Antonio TAJANI

            Secretarul General

         Klaus WELLE

      (1)  JO C 449, 1.12.2016, p. 22.

      (2)  A se vedea nota de subsol 1.

      (3)  JO L 298, 26.10.2012, p. 1.

      (4)  JO L 337, 18.12.2009, p. 1.

      (5)  JO L 328, 7.12.2013, p. 42.


title: Decizia (UE) 2015/1179 a Parlamentului European și a Consiliului din 8 iulie 2015 privind mobilizarea Fondului european de ajustare la globalizare (EGF/2015/000 TA 2015 – Asistență tehnică la inițiativa Comisiei)

text:
               18.7.2015

               RO

               Jurnalul Oficial al Uniunii Europene

               L 192/11

         DECIZIA (UE) 2015/1179 A PARLAMENTULUI EUROPEAN ȘI A CONSILIULUI
   din 8 iulie 2015
   privind mobilizarea Fondului european de ajustare la globalizare (EGF/2015/000 TA 2015 – Asistență tehnică la inițiativa Comisiei)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006 (1), în special articolul 11 alineatul (2),
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (2), în special punctul 13,
   având în vedere propunerea Comisiei Europene,
   întrucât:

               (1)

               Scopul Fondului european de ajustare la globalizare (FEG) este de a oferi sprijin lucrătorilor disponibilizați și persoanelor care desfășoară o activitate independentă a căror activitate a încetat ca urmare a schimbărilor structurale majore intervenite în practicile comerciale internaționale, generate de globalizare, ca urmare a continuării crizei financiare și economice mondiale sau ca urmare a unei noi crize financiare și economice mondiale, precum și pentru a le acorda asistență în procesul de reintegrare pe piața muncii.

               (2)

               Fondul nu depășește o sumă anuală maximă de 150 de milioane EUR (la prețurile din 2011), astfel cum se prevede la articolul 12 din Regulamentul (UE, Euratom) nr. 1311/2013 al Consiliului (3).

               (3)

               Regulamentul (UE) nr. 1309/2013 prevede că, la inițiativa Comisiei, un maxim de 0,5 % din valoarea anuală maximă a FEG se poate utiliza în fiecare an pentru asistența tehnică.

               (4)

               În consecință, FEG ar trebui mobilizat pentru a pune la dispoziție suma de 630 000 EUR sub formă de asistență tehnică la inițiativa Comisiei,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene aferent exercițiului financiar 2015, se mobilizează din Fondul european de ajustare la globalizare suma de 630 000 EUR în credite de angajament și credite de plată.
   Articolul 2
   Prezenta decizie intră în vigoare în a treia zi de la data publicării în Jurnalul Oficial al Uniunii Europene.

      Adoptată la Strasbourg, 8 iulie 2015.

            Pentru Parlamentul European

            Președintele

         M. SCHULZ

            Pentru Consiliu

            Președintele

         N. SCHMIT

      (1)  JO L 347, 20.12.2013, p. 855.

      (2)  JO C 373, 20.12.2013, p. 1.

      (3)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).


title: 2007/39/CE: Decizia Consiliului din 22 ianuarie 2007 de numire a unui membru și a unui supleant luxemburghezi în cadrul Comitetului Regiunilor

text:
               24.1.2007

               RO

               Jurnalul Oficial al Uniunii Europene

               L 17/21

      DECIZIA CONSILIULUI

   din 22 ianuarie 2007
   de numire a unui membru și a unui supleant luxemburghezi în cadrul Comitetului Regiunilor
   (2007/39/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea guvernului luxemburghez,
   întrucât:

               (1)

               La data de 24 ianuarie 2006 Consiliul a adoptat Decizia 2006/116/CE de numire a membrilor și supleanților în cadrul Comitetului Regiunilor pentru perioada 26 ianuarie 2006-25 ianuarie 2010 (1).

               (2)

               Ca urmare a demisiei domnului Etienne Schneider, a devenit vacant un post de membru în cadrul Comitetului Regiunilor. Ca urmare a demisiei domnului Aly May, a devenit vacant un post de supleant în cadrul Comitetului Regiunilor,

         DECIDE:
   Articolul 1
   Sunt numiți membri în cadrul Comitetului Regiunilor pentru perioada rămasă a prezentului mandat, respectiv până la 25 ianuarie 2010:

               (a)

               în calitate de membru:

                           —

                           domnul Marc SCHAEFER, membre du Conseil communal de la commune de Vianden, înlocuind pe domnul Etienne SCHNEIDER;

               (b)

               în calitate de supleant:

                           —

                           domnul Gusty GRAAS, membre du Conseil communal de la commune de Bettembourg, înlocuind pe domnul Aly MAY.

         Articolul 2
   Prezenta decizie intră în vigoare la data adoptării sale.

      Adoptată la Bruxelles, 22 ianuarie 2007.

            Pentru Consiliu

            Președintele

         F.-W. STEINMEIER

      (1)  JO L 56, 25.2.2006, p. 75.


title: Decizia (UE) 2015/2214 a Parlamentului European din 27 octombrie 2015 privind descărcarea de gestiune pentru execuția bugetului general al Uniunii Europene aferent exercițiului financiar 2013, secțiunea II – Consiliul European și Consiliul

text:
               1.12.2015

               RO

               Jurnalul Oficial al Uniunii Europene

               L 314/48

         DECIZIA (UE) 2015/2214 A PARLAMENTULUI EUROPEAN
   din 27 octombrie 2015
   privind descărcarea de gestiune pentru execuția bugetului general al Uniunii Europene aferent exercițiului financiar 2013, secțiunea II – Consiliul European și Consiliul
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2013 (1),

               —

               având în vedere conturile anuale consolidate ale Uniunii Europene pentru exercițiul financiar 2013 [COM(2014) 510 – C8-0148/2014] (2),

               —

               având în vedere Raportul anual al Curții de Conturi referitor la execuția bugetului privind exercițiul financiar 2013, însoțit de răspunsurile instituțiilor (3),

               —

               având în vedere declarația de asigurare (4) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul financiar 2013 în temeiul articolului 287 din Tratatul privind funcționarea Uniunii Europene,

               —

               având în vedere Decizia sa din 29 aprilie 2015 (5) de amânare a deciziei de descărcare de gestiune pentru exercițiul financiar 2013, precum și rezoluția care o însoțește,

               —

               având în vedere articolul 314 alineatul (10) și articolele 317, 318 și 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (6),

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (7), în special articolele 55, 99, 164, 165 și 166,

               —

               având în vedere articolul 94 și anexa V la Regulamentul său de procedură,

               —

               având în vedere al doilea raport al Comisiei pentru control bugetar (A8-0269/2015),

               1.

               refuză să acorde secretarului general al Consiliului descărcarea de gestiune pentru execuția bugetului Consiliului European și al Consiliului aferent exercițiului financiar 2013;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului European, Consiliului, Comisiei, Curții de Justiție a Uniunii Europene, Curții de Conturi, Ombudsmanului European, Autorității Europene pentru Protecția Datelor și Serviciului European de Acțiune Externă și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO L 66, 8.3.2013.

      (2)  JO C 403, 13.11.2014, p. 1.

      (3)  JO C 398, 12.11.2014, p. 1.

      (4)  JO C 403, 13.11.2014, p. 128.

      (5)  JO L 255, 30.9.2015, p. 21.

      (6)  JO L 248, 16.9.2002, p. 1.

      (7)  JO L 298, 26.10.2012, p. 1.


title: 2009/353/CE: Decizia Consiliului din 27 aprilie 2009 de stabilire a poziției care urmează să fie adoptată, în numele Comunității, în cadrul Comitetului pentru ajutor alimentar, în ceea ce privește prelungirea aplicării Convenției privind ajutorul alimentar din 1999

text:
               30.4.2009

               RO

               Jurnalul Oficial al Uniunii Europene

               L 109/41

      DECIZIA CONSILIULUI

   din 27 aprilie 2009
   de stabilire a poziției care urmează să fie adoptată, în numele Comunității, în cadrul Comitetului pentru ajutor alimentar, în ceea ce privește prelungirea aplicării Convenției privind ajutorul alimentar din 1999
   (2009/353/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 181 coroborat cu articolul 300 alineatul (2) al doilea paragraf,
   având în vedere propunerea Comisiei,
   întrucât:

               (1)

               Convenția privind ajutorul alimentar din 1999 (denumită în continuare „convenția”) a fost încheiată în numele Comunității Europene prin Decizia 2000/421/CE a Consiliului (1) și aplicarea acesteia a fost prelungită prin deciziile Comitetului pentru ajutor alimentar în iunie 2003, iunie 2005, iunie 2007 și iunie 2008, astfel încât să rămână în vigoare până la 30 iunie 2009.

               (2)

               O nouă prelungire a aplicării convenției cu un an este atât în interesul Comunității, cât și al statelor membre. În conformitate cu articolul XXV litera (b) din convenție, prelungirea respectivă este condiționată de rămânerea în vigoare, pentru aceeași perioadă, a Convenției privind comerțul cu cereale din 1995 (2). Convenția privind comerțul cu cereale din 1995 rămâne în vigoare până la 30 iunie 2009 și Consiliul internațional pentru cereale va decide în cadrul reuniunii sale din iunie 2009 cu privire la prelungirea aplicării respectivei convenții. Prin urmare, Comisia, care reprezintă Comunitatea în cadrul Comitetului pentru ajutor alimentar, ar trebui să fie autorizată să voteze în favoarea prelungirii aplicării convenției,

         DECIDE:
   Articol unic
   Poziția Comunității în cadrul Comitetului pentru ajutor alimentar este aceea de a vota în favoarea prelungirii aplicării Convenției privind ajutorul alimentar din 1999 cu un an, cu condiția rămânerii în vigoare, pentru aceeași perioadă, a Convenției privind comerțul cu cereale din 1995, și anume până la 30 iunie 2010.
   Comisia este autorizată prin prezenta decizie să exprime această poziție în cadrul Comitetului pentru ajutor alimentar.

      Adoptată la Luxemburg, 27 aprilie 2009.

            Pentru Consiliu

            Președintele

         A. VONDRA

      (1)  JO L 163, 4.7.2000, p. 37.

      (2)  JO L 21, 27.1.1996, p. 49.